b"\n_START_ARTICLE_\n\xc3\x9cr\xc3\xbcmqi\n_START_SECTION_\nHist\xc3\xb2ria\n_START_PARAGRAPH_\nFa uns dos mil anys, \xc3\x9cr\xc3\xbcmqi era un important centre urb\xc3\xa0 dins la ruta de la Seda. L'any 648, l'emperador xin\xc3\xa8s Taizong de la dinastia Tang fund\xc3\xa0 la ciutat de Luntai a 10\xc2\xa0km de la ciutat com a centre del govern i com a recaptadora d'impostos de les caravanes. El 1763, durant la dinastia Qing, es va canviar el nom de Luntai pel de Dihua, i el 1884 l'emperador Guang Xu establ\xc3\xad la prov\xc3\xadncia de Xinjiang, i la capital en fou Dihua, que el 1954 va ser reanomenada \xc3\x9cr\xc3\xbcmqi._NEWLINE_Sota el govern comunista, hi hagu\xc3\xa9 una immigraci\xc3\xb3 de t\xc3\xa8cnics i joves de l'\xc3\xa8tnia Han alhora que oficialment s'encoratj\xc3\xa0 a la joventut uigur a cercar feina en altres llocs de la Xina. La pr\xc3\xa0ctica de l'islam est\xc3\xa0 sota estricte control governamental i hi ha menys mesquites a la ciutat que en el 1949. La situaci\xc3\xb3 cre\xc3\xa0 un ressentiment entre els uigurs expressada amb violentes manifestacions, com les dels primers dies de juliol de 2009, amb una xifra oficial de 156 morts i 800 ferits, i fou la pitjor revolta ocorreguda a la Xina des de la fundaci\xc3\xb3 de la rep\xc3\xbablica popular."